钦定古今图书集成/明伦汇编/官常典/第261卷 > 周
## 钦定古今图书集成/明伦汇编/官常典/第261卷 > 周

周设史官。太史之职，掌六典及法则以逆治。小史掌
邦国之志，内史掌八柄及叙事之法，外史掌命令书
志之事，而皆率属以统于《春官宗伯》。

按：《礼记曲礼》：“史载笔，士载言。”

〈陈注〉疏曰：言谓盟会之辞，旧事也。方氏曰：“史，国史也。载笔将以书未然之事，载言将以阅已然之事。”

《王制》：“太史典礼，执简记，奉讳恶，天子斋戒受谏。”
〈陈注〉《周官》：“太史，典历代礼仪之籍，国有礼事，则豫执。”

《简策》：记载所当行之礼仪及所当知之讳恶，如庙讳、忌日之类，奉而进之天子。天子重其事，故斋戒以受其所教诏。谏犹教诏也。

《玉藻》：“天子元端而居，动则左史书之，言则右史书之。”

〈陈注〉天子之于事则无为，而其所有为者，言动而已。故“动则《左史》书之，言则《右史书之》。”

宗伯、礼官。

按：《周礼》“春官之属：太史，下大夫二人，上士四人；小史，
中士八人，下士十有六人；府四人，史八人，胥四人，徒
四十人。”

〈注〉《太史》，史官之长。

太史“掌建邦之六典，以逆邦国之治。掌法以逆官府
之治。掌则以逆都鄙之治。”

〈注〉典则，亦法也。逆，迎也。六典八法、八则，冢宰所建，以治百官。太史又建焉，以为王迎受其治也。太史，日官也。《春秋传》曰：“天子有日官，诸侯有日御。”日官居卿以底日，礼也。日御不失日，以授百官于朝。居，犹处也。言建六典以处六卿之职。

凡辨法者考焉，不信者刑之。

〈注〉“谓邦国都鄙以法争讼来正之”者，

“凡邦国都鄙及万民之有约剂者藏焉，以贰六官。”《六
官》之所登

〈注〉《约剂》，要盟之载辞及券书也。贰犹副也。藏法与约剂之书，以为六官之副。其有后事，六官又登焉。

若约剂乱则辟法，不信者刑之。

〈注〉谓“抵冒盟誓者。”《辟法》者。考按，读其然否，

正岁年以序事，颁之于官府及都鄙。

〈注〉中数曰岁，朔数曰年。中朔大小不齐，正之以闰，若今时作历日矣。“定四时以次序授民时”之事，

颁告朔于邦国。

〈注〉天子颁朔于诸侯，诸侯藏之祖庙。至朔，朝于庙，告而受行之

〈注〉门谓路寝门也。郑司农云：“《月令》十二月分在青阳明堂，总章元堂左右之位，惟闰月无所居，居于门，故于文王在门谓之闰。”

大祭祀、与执事卜日。

〈注〉执事，大卜之属。与之者，当视墨。

戒。及宿之日，与群执事读《礼书》而协事。

〈订义〉贾氏曰：“戒谓散斋七日，宿谓致斋三日。当此日，与群执事、预祭之官读《礼书》而协事，恐事有失错，物有不供故也。”郑康成曰：“协，合也。”

祭之日，执书以次位常。

〈注〉谓校呼之，教其所当居之处。

辨事者考焉，不信者诛之。

〈注〉谓“抵冒其职事。”

大会同朝觐，以《书》协礼事。

〈注〉亦先习录之也。

及将币之日，执书以诏王。

〈注〉将，送也。诏王，告王以礼事。

太师抱天时，与大师同车。

〈注〉郑司农云：“‘大出师，则太史主抱式以知天时、处吉凶。史官主知天道，故《国语》曰：‘吾非瞽史，焉知天道’。《春秋传》曰：‘楚有云如众赤鸟夹日以飞’。楚子使问诸周太史，太史主天道’。元谓瞽即太师，太师，瞽官之长。”

《大迁国》《抱法》以前。

〈注〉法，司空营国之法也。抱之以前，当先王至，知诸位处。

大丧，“执法以莅劝防。”

〈注〉郑司农云：“劝防引《大绋》。”

遣之日读《诔》。

〈注〉遣，谓祖庙之庭，大奠将行时也。人之道终于此，累其行而读之，太师又帅瞽𫷷之而作谥瞽。史知天道，使共其事。言王之诔谥成于天道。

凡丧事考焉。

〈注〉为有得失。

小丧赐谥。

〈注〉小丧，卿大夫也。

凡射事，饰中舍算，执其礼事。

〈注〉舍，读曰释。郑司农云：“中，所以盛算也。”元谓设算于中，以待射时而取之。中则释之。《乡射礼》曰：“君国中射则皮竖中，于郊则闾中，于竟则虎中，大夫兕中，士鹿中。”天子之中，未闻。

《小史》“掌邦国之志，奠系世，辨昭穆。若有事，则诏王之
忌讳。”

〈注〉郑司农云：“志谓记也，《春秋传》所谓《周志》，《国语》所谓《郑书》之属是也。史官主书，故韩宣子聘于鲁观书，《太史氏系世》，谓帝系、《世本》之属是也。小史主定之，瞽蒙讽诵之，先王死日为忌，名为讳，故书奠为帝。”杜子春云：“帝当为奠，奠读为定，书帝亦或为奠，元谓王有事所祭于其庙。”

大祭祀，“读《礼》法史以书”，叙昭穆之俎簋。

〈注〉“读礼法”者，太史与群执事史，此小史也。言“读礼法”者，小史叙俎簋以为节。故书“簋”或为“几。”郑司农云：“几读为轨，书亦或为簋，古文也。大祭祀，小史主叙其昭穆，以其主定系世。祭祀，史主叙其昭穆，次其俎簋。”故齐景公疾，欲诔于祝。史元谓俎簋牲与黍稷，以书次之，校比之。

大丧、大宾客、大会同、大军旅，佐《太史》。凡国事之用礼
法者，掌其小事。
卿、大夫之丧，赐谥、读诔。

〈注〉其读《诔》，亦以太史赐谥为“节”，事相成也。

内史，中大夫一人，下大夫二人，上士四人，中士八人，
下士十有六人，府四人，史八人，胥四人，徒四十人。内
史掌王之八枋之法，以诏王治：一曰爵，二曰禄，三曰
废，四曰置，五曰杀，六曰生，七曰予，八曰夺。

〈注〉太宰既以诏王，内史又居中贰之。

执国法及“国令”之贰，“以考政事，以逆会计。”

〈注〉《国法》、六典、八法、八则：

“掌叙事之法，受纳访，以诏王听治。”

〈注〉《叙》，六叙也。纳访，纳谋于王也。六叙，六曰“以叙听其情。”

凡命诸侯及孤卿、大夫，则策命之。

〈注〉郑司农说以《春秋传》曰：“王命内史兴父策命晋侯为侯伯。策谓以简策书王命，其文曰‘王为叔父，敬服王命，以绥四国，纠逖王慝。晋侯三辞从命，受策以出’。”

凡四方之事书，内史读之。

〈注〉若今《尚书》入省事。

《王制》：“禄则赞为之以方出之，赏赐亦如之。”

〈注〉赞为之，为之辞也。郑司农云：“以方出之，以方版书而出之。上农夫食九人，其次食八人，其次食七

人，其次食六人，下农夫食五人。庶人在官者，其禄以是为差。诸侯之下士视上农夫，禄足以代其耕也。中士倍下士，上士倍中士，下大夫倍上士。卿四大夫禄，君十卿禄。杜子春云：“方直，谓今时牍也。” 元谓《王制》曰：“王之三公视公侯，卿视伯，大夫视子男，元士视附庸。”

内史掌书王命，遂贰之。

〈注〉副写藏之。

外史，上士四人，中士八人，下士十有六人，胥二人，徒
二十人。外史掌书外令。

〈注〉《王令》下畿外。

掌四方之志。

〈注〉志，记也。谓若鲁之《春秋》，晋之《乘》、楚之《梼杌》。

掌三皇五帝之书。

〈注〉楚灵王所谓“《三坟》《五典》。”

掌达书名于四方。

〈注〉谓若《尧典》《禹贡》达此名使知之。或曰古曰名今曰字。使四方知书之文字得能读之。

若以书使于四方，则书其令。

〈注〉书“王令”以授使者。

### 成王元年伯禽就封于鲁分以史官

按《左传定公四年》：“刘文公合诸侯于召陵。卫子鱼曰：
‘昔武王克商，成王定之，选建明德以藩屏周，故周公
相王室以尹天下，于周为睦分之，祝、宗、卜史，备物典
策，命以伯禽，而封于少皞之虚’。”〈按通鉴伯禽就封在成王元年〉

〈注〉史太史典策，《春秋》之制。〈疏〉《正义》曰：“典策”，谓史官书策之典，若传之所云“发凡”之类，赐之以法，使依法书时事也。

### 穆王二十四年命左史戎夫作记

按：《竹书纪年》云云。

按《汲冢周书史记解》：“维正月，王在成周，昧爽，召三公、
左史戎夫曰：‘今夕朕寤遂事惊予。乃取遂事之要戒，
俾戎夫言之，朔望以闻。信不行，义不立，则哲士凌君，
政禁而生乱，皮氏以亡。谄谀日近，方正日远，则邪人
专国，政禁而生乱，华氏以亡’。”好货财珍怪，则邪人进，
邪人进则贤良日蔽而远；赏罚无位，随财而行，夏后
氏以亡，严兵而不〈阙〉“者其臣慑，其臣慑而不敢忠，不
敢忠则民不亲其吏。”刑始于亲，远者寒心，殷商以亡。
乐专于君者，权专于臣，权专于臣则刑专于民。君娱
于乐，臣争于权，民尽于刑，有虞氏以亡。奉孤以专命
者，谋主必畏其威而疑其前事，挟德而责，数日疏，位
均而争，《平林》以亡。大臣有锢职，哗诛者危。昔者质、沙
三卿，朝而无礼，君怒而久拘之，哗而弗加，哗卿谋变，
《质沙》以亡。外内相间，下挠其民，民无所附，三苗以亡。
弱小在彊大之间，存亡将由之，则无天命矣。不知命
者死，有夏之方兴也。扈氏弱而不恭，身死国亡，嬖子
两重者亡。昔者义渠氏有两子，异母皆重，君疾大臣
分党而争，义渠以亡。功大不赏者危。昔平州之功大
而不赏，谄臣日赏，贵功日怒而生变。平州之君以“走
出召远，不亲者危。”昔有林氏召离戎之君而朝之，至
而不礼，留而弗亲，离戎逃而去之，林氏诛之，天下叛
林氏。昔者曲集之君，伐智而专事，彊力而不贱，其臣
忠良皆伏，愉州氏伐之，君孤而无使，曲集以亡。昔者
《有巢氏》有乱臣而贵，任之以国，假之以权，擅国而主
断。君已而夺之，臣怒而生变。有“《巢》以亡斧，小不胜柯
者亡。”昔有郐君，啬俭灭爵损禄。群臣卑让，上下不临
后。〈阙〉小弱，禁罚不行，重氏伐之，郐君以亡。久空重位
者危。昔有共工自贤，自以无臣，久空大官，下官交乱，
民无所附，唐氏伐之，共工以亡。犯难争权，疑者死。昔
有林氏、上衡氏争权，林氏再战弗胜，上衡氏伪义弗
克，俱身死国亡。知能均而不亲，并重事君者危。昔有
南氏，有二臣贵宠，力钧势敌，竟进争权，下争朋党，君
弗禁，南氏以分。昔有果氏好以新易故，故者疾怨，新
故不和，内争朋党，阴事外权。《有果氏》以亡爵重禄轻，
比〈阙〉不成者亡。昔有毕程氏损禄增爵，群臣貌匮，比
而戾民，毕程氏以亡。好变故易常者亡。昔阳氏之君，
自伐而好变，事无故业，官无定位，民运于下，阳氏以
亡。业形而愎者危。昔谷平之君，愎类无亲，破国弗克，
业形用国，外内相援，谷平以亡，武不止者亡。昔阪泉
氏用兵无已，诛战不休，并兼无亲，文无所立，智士寒
心，徙居至于独鹿，诸侯叛之，《阪泉》以亡。狠而无亲者
亡。昔者县宗之君，狠而无听，执事不从，宗职者疑，发
大事，群臣解体，国无立功，《县宗》以亡。昔者元都贤鬼
道，废人事天，谋臣不用，龟策是从，神巫用国，哲士在
外，元都以亡，文武不行者亡。昔者西夏性仁，非兵，城
郭不修，武士无位，惠而好赏，屈而无以赏。唐氏伐之，
城郭不守，武士不用，西夏以亡，美女破国。昔者绩阳
彊力四征，重丘遗之美女，绩阳之君悦之，荧惑不治，
大臣争权，远近不相听，国分为二，宫室破国。昔者有
洛氏宫室无常，池囿广大，工功日进，以后更前，民不
得休，农失其时，饥馑无食，成商伐之，有洛以亡穆王三十二年，巡行天下，有书史十人，记其所行之
地。

按：《拾遗记》云云。

### 平王 年晋董史佐籍黡掌晋之典籍

按《左传昭公十五年》：“冬十二月，晋荀跞如周葬穆后，
籍谈为介。既葬，除丧，以文伯宴王，曰：‘昔而高祖孙伯
黡，司晋之典籍，以为大政，故曰籍氏。及辛有之二子
董之，晋于是乎有董史’。”

〈注〉孙伯黡，晋正卿籍谈九世祖辛有，周人也。其二子适晋，为太史。籍黡与之共董督《晋典》，因为董氏，董狐其后。〈疏〉正义曰：僖二十二年传曰：“平王之东迁也，辛有适伊川。”则辛有平王时人也。此王因籍说董，言晋国唯有籍、董二族，世掌典籍。

平王十八年。秦初有史以纪事。

按：《史记秦本纪》：“秦文公十三年，初有史以纪事，民多
化者。”